**ПРОТОКОЛ**

**oт Десетото заседание на Тематичната работна група за разработване на**

**Програмата за морско дело и рибарство (2014- 2020)**

**Изпълнителна агенция по рибарство и аквакултури**

**17 септември 2014 г.**

Заседанието беше открито от **г-жа Марина Бракалова**, заместник-министър на земеделието и храните. Г-жа Бракалова приветства с добре дошли присъстващите на десетото заседание и информира членовете на работната група, че е създаден механизъм с регулярни срещи между МЗХ и ИАРА за съгласуване на работата и решенията, и за минимизиране на рисковете. От МЗХ ще съблюдават за спазване на публичност и прозрачност през целия процес на вземане на решения. В допълнение уточни, че са проведени срещи с Европейската комисия (ЕК) за предоставяне на предварителни коментари по работен вариант на Програма за морско дело и рибарство (ПМДР), както и че срока за представяне на ПМДР чрез системата SFC е 30.09.2014 г. В тази връзка, се предвижда последния работен вариант на Програмата, с отразени несъществени корекции съгласно получените коментари от заинтересовани страни, да бъде представен за одобрение от Министерски съвет на 24.09.2014 г. По време на заседанието ще се представят получените коментари със становището на Управляващия орган и ще се изслушат аргументираните коментари от членовете.

На въпрос от част от членовете относно процедурата за неприсъствено съгласуване на ПМДР, г-жа Бракалова отговори, че с оглед спазването на сроковете за изпращането на ПМДР до 30.09.2014г. и на процедурата за одобряване от Министерски съвет в Програмата не могат да се нанасят съществени промени. След получаване на първите официални коментари от ЕК ще се състои следващо заседание на ТРГ за обсъждане и отразяване на Програмата.

След обявяване на резултатите от процедурата за неприсъствено съгласуване на ПМДР, беше прието процедурата да бъде удължена до 18.09.2014 г., като членовете изпратят своите коментари и бележки, както и в случай че присъстващите членове преценят да гласуват - да попълнят формуляра за вземане на решение след края на заседанието. В допълнение, беше решено формуляра да бъде коригиран като се посочи, че се одобрява вариант на ПМДР към 15.09.2014 г. Целта е Оперативната програма да бъде приета с консенсус.

Г-н Николай Йонов, администрация на Министерския съвет, допълни, че на това заседание следва да има дискусия и предложенията да бъдат представени на заседание на Съвет за координация при управлението на средствата от ЕС. Той уточни, че в момента не могат да се правят съществени промени по текста. След официалното изпращане, процесът продължава, но преминава в официални преговори.

Г-жа Марина Бракалова допълни, че на среща с представители на ЕК е уточнено, че Комисията има предварителни коментари, които ще представи в най-кратки срокове, което означава, че ОП не е в окончателен вариант.

Заседанието продължи с представяне на получените коментари по ПМДР и становище на УО.

Д-р Тачо Пашов, Национална асоциация на рибопроизводителите, изрази мнение вносителите на коментари да ги представят пред останалите членове с мотиви, тъй като от представената таблица не става ясна обосновката към всяко предложение.

След като се одобри направеното предложение, д-р Пашов представи своите коментари за прехвърлянето на средства с изложените към тях аргументи.

На отправен коментар относно това в какво да се влагат средства, УО отговори, че работната група, състояща се от всички заинтересовани страни, следва да прецени и да вземе решение какви да бъдат приоритетите, които ще се финансират и колко да бъдат заделените средства за тях. С единодушно решение може да се повлияе пред ЕК като се аргументират исканията на България.

Г-жа Соня Микова, администрация на Министерския съвет, припомни, че водещи са статистическите данни и информацията, която се използва при обосновката на решенията.

УО допълни, че при разглеждането на подадените декларации от регистрираните предприятия се наблюдава, че се подава грешна информация или липсват данни, защото се наблюдава повишаване на производството, а оборотите се понижават. Поради това, УО е принуден да изпраща и допълнителни писма за предоставяне на данни.

Д-р Тачо Пашов, Национална асоциация на рибопроизводителите, изрази мнение, че операторите са започнали да работят на черно и не предоставят статистическа информация, тъй като са разбрали, че няма да могат да получат пари от ОПРСР. Освен това, в подаваните декларации не се отчита правилно производството, в цената на рибата не се включват транспортни разходи, и други. По отношение на ПМДР, обаче концентрацията следва да е върху средствата за мерките.

УО припомни, че всяка мярка допринася за определена специфична цел, т.е. инвестициите трябва да допринесат за определен резултат (повишаване на конкурентоспособността, подобряване на енергийната ефективност, опазване на околната среда). В допълнение, разпределението на средства е съобразено с заложените стойности в Споразумението за партньорство на Република България (СП). В тази връзка, направените предложения за прехвърляне на заложените средства от една мярка в друга следва да бъде съобразно вече договорените ангажименти в СП. Освен това, следва да се има предвид, че всяка мярка допринася за определена тематична цел и за приноса към климата.

Г-н Нелко Йорданов, МИРГ „Шабла – Каварна -Балчик“ предложи в текста на програмата да бъде вписано изречение, че „с решение на Комитета за наблюдение ще се прецени какъв да е интензитета на помощта според вида на бенефициента.“ Освен това, той допълни, че по Приоритет 4 могат да се финансират и преработвателни и аквакултурни съоръжения. Той предложи в състава на Националната рибарска мрежа (НРМ) да бъдат включени представители на бранша, както и дейностите по сътрудничество да не бъдат включвани в НРМ, а да се прилагат отделно по член 64, като средствата разпределени за мрежата бъдат разделени.

Г-н Николай Йонов, администрация на Министерския съвет, допълни, че следва да се спазва балансиран подход при финансирането на приетите приоритети на ЕС. Например, не можем да намалим средствата от мярка „Иновации“, тъй като България е критикувана, че не влага достатъчно средства в иновации.

Д-р Йордан Господинов, БГ ФИШ, представи предложенията си за повишаване на средствата за рибопреработката, като представи мотивите си за това искане.

В резултат на проведена дискусия се взе решение да се преработи предложението за разпределение на средствата съобразно направените предложения, като се съобрази със заложените ангажименти в СП. Беше уточнено, че това предложение няма да бъде отразено в документа, които ще се одобри от Министерски съвет и ще бъде изпратено на ЕК, а ще бъде предложено в процеса на преговори с ЕК. В допълнение, УО съобщи, че на сайта на ОПРСР е качена за обсъждане Индикативна годишна работна програма за 2015 г., по която се приемат коментари и бележки в 30 дневен срок.

След приключване на точките от дневния ред заседанието беше закрито.